Skikking bereik oor ‘aap-selfie’Die bekende ‘aap-selfie'(Foto: www.peta.org) Ná ŉ twee jaar lange hofsaak om Naruto, ŉ Makaak-aap wat ŉ selfie geneem het, kopiereg van dié foto te gee, is die saak uiteindelik afgehandel. Naruto se saak het wêreldwyd gesprekke aan die gang gesit oor diereregte in ŉ poging om die fundamentele regte van diere uit te brei. Peta, die Amerikaanse organisasie wat hom beywer vir die etiese behandeling van diere, het Dinsdag in ŉ verklaring gesê die fotograaf David Slater, met wie se kamera die selfie geneem is, sowel as sy onderneming Wildlife Personalities en die aanlynplatform Blurb het tot ŉ skikking gekom oor die “aap-selfie”. “As deel van die ooreenkoms het Slater ingestem om 25% van alle verdere inkomste afkomstig van die verkoop van dié selfie te skenk aan liefdadigheidsorganisasies wat die habitat van Naruto en ander Makaak-ape in Indonesië beskerm. “Peta en Slater stem saam dat dié saak belangrike kwessies oor die regte van diere opper. Dit is ŉ saak wat hulle albei ondersteun en waarvoor hulle hul albei sal beywer,” lui die verklaring. Peta sê dat Naruto en die kwessie van die selfie duidelik wys dat dié ape – soos baie ander diere –hoogs intelligent, denkend en gesofistikeerd is en dat hulle geregtig daarop is om wettige eienaarskap op hulle eie intellektuele eiendom te hê, sowel as om ander regte te hê as lede van die regsgemeenskap. “Ons sal aanhou veg vir diereregte. Almal verdien om die regte te besit wat vir ons so belangrik is; om te lewe soos hulle wil, om saam met hulle families te wees, om vry te wees van mishandeling en lyding en om voordeel te trek uit hul eie skeppings,” aldus die Peta-verklaring.